title: Odluka Vijeća (EU) 2022/656 od 11. travnja 2022. o stajalištu koje treba zauzeti u ime Europske unije u okviru Tehničkog odbora za određivanje carinske vrijednosti i Tehničkog odbora za pravila o podrijetlu, osnovanih pod okriljem Svjetske carinske organizacije, u pogledu donošenja savjetodavnih mišljenja, komentara, napomena s objašnjenjima, studija slučaja, studija i sličnih akata, koji se odnose na određivanje vrijednosti uvezene robe u carinske svrhe na temelju Sporazuma o provedbi članka VII. Općeg sporazuma o carinama i trgovini iz 1994. te u pogledu donošenja savjetodavnih mišljenja, informacija i savjeta i sličnih akata, koji se odnose na utvrđivanje podrijetla robe na temelju Sporazuma o pravilima o podrijetlu

text:
                  21.4.2022

                  HR

                  Službeni list Europske unije

                  L 119/103

         ODLUKA VIJEĆA (EU) 2022/656
         od 11. travnja 2022.
         o stajalištu koje treba zauzeti u ime Europske unije u okviru Tehničkog odbora za određivanje carinske vrijednosti i Tehničkog odbora za pravila o podrijetlu, osnovanih pod okriljem Svjetske carinske organizacije, u pogledu donošenja savjetodavnih mišljenja, komentara, napomena s objašnjenjima, studija slučaja, studija i sličnih akata, koji se odnose na određivanje vrijednosti uvezene robe u carinske svrhe na temelju Sporazuma o provedbi članka VII. Općeg sporazuma o carinama i trgovini iz 1994. te u pogledu donošenja savjetodavnih mišljenja, informacija i savjeta i sličnih akata, koji se odnose na utvrđivanje podrijetla robe na temelju Sporazuma o pravilima o podrijetlu
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Odlukom Vijeća 94/800/EZ (1) Unija je odobrila Sporazum o provedbi članka VII. Općeg sporazuma o carinama i trgovini iz 1994. (Sporazum o određivanju carinske vrijednosti) i Sporazum o pravilima o podrijetlu.

                     (2)

                     Člankom 18. stavkom 2. Sporazuma o određivanju carinske vrijednosti osniva se, pod okriljem Vijeća za carinsku suradnju, Tehnički odbor za određivanje carinske vrijednosti kako bi se, u skladu s točkom 1. Priloga II. Sporazumu o određivanju carinske vrijednosti, na tehničkoj razini osigurala ujednačenost u tumačenju i primjeni tog sporazuma.

                     (3)

                     U skladu s točkom 2. podtočkom (a) Priloga II. Sporazumu o određivanju carinske vrijednosti Tehnički odbor za određivanje carinske vrijednosti odgovoran je za ispitivanje specifičnih tehničkih problema koji nastaju u svakodnevnom upravljanju sustavom za određivanje carinske vrijednosti članica i davanje savjetodavnih mišljenja o odgovarajućim rješenjima na temelju iznesenih činjenica.

                     (4)

                     U skladu s točkom 2. podtočkom (b) Priloga II. Sporazumu o određivanju carinske vrijednosti Tehnički odbor za određivanje carinske vrijednosti odgovoran je za proučavanje, na temelju zahtjeva, zakona, postupaka i praksi određivanja vrijednosti u mjeri u kojoj se oni odnose na Sporazum o određivanju carinske vrijednosti te za pripremu izvješća o rezultatima takvih studija.

                     (5)

                     U skladu s točkom 2. podtočkom (d) Priloga II. Sporazumu o određivanju carinske vrijednosti Tehnički odbor za određivanje carinske vrijednosti odgovoran je za pružanje informacija i savjeta o svim pitanjima koja se odnose na određivanje vrijednosti uvezene robe u carinske svrhe koje može zatražiti bilo koja članica ili Odbor za određivanje carinske vrijednosti osnovan člankom 18. stavkom 1. Sporazuma o određivanju carinske vrijednosti. Takve informacije i savjeti mogu biti u obliku savjetodavnih mišljenja, komentara ili napomena s objašnjenjima.

                     (6)

                     Člankom 4. stavkom 2. Sporazuma o pravilima o podrijetlu osniva se, pod okriljem Vijeća za carinsku suradnju, Tehnički odbor za pravila o podrijetlu, koji obavlja tehnički posao propisan u Prilogu I. Sporazumu o pravilima o podrijetlu.

                     (7)

                     U skladu s točkom 1. podtočkom (a) Priloga I. Sporazumu o pravilima o podrijetlu Tehnički odbor za pravila o podrijetlu odgovoran je za ispitivanje specifičnih tehničkih problema koji nastaju u svakodnevnoj primjeni pravila o podrijetlu od strane članica i davanje savjetodavnih mišljenja o odgovarajućim rješenjima na temelju iznesenih činjenica.

                     (8)

                     U skladu s točkom 1. podtočkom (b) Priloga I. Sporazumu o pravilima o podrijetlu Tehnički odbor za pravila o podrijetlu odgovoran je za pružanje informacija i davanje savjeta o svim pitanjima koja se odnose na utvrđivanje podrijetla robe koje može zatražiti bilo koja članica ili Odbor za pravila o podrijetlu osnovan člankom 4. stavkom 1. Sporazuma o pravilima o podrijetlu.

                     (9)

                     Primjereno je utvrditi stajalište koje treba zauzeti u ime Unije u okviru Tehničkog odbora za određivanje carinske vrijednosti u pogledu donošenja savjetodavnih mišljenja, komentara, napomena s objašnjenjima, studija slučaja, studija i sličnih akata o svim pitanjima koja se odnose na određivanje vrijednosti uvezene robe u carinske svrhe kako bi se osigurala ujednačenost u tumačenju i primjeni Sporazuma o određivanju carinske vrijednosti jer takvi akti mogu presudno utjecati na sadržaj prava Unije, odnosno na Uredbu (EU) br. 952/2013 Europskog parlamenta i Vijeća (2), Delegiranu uredbu Komisije (EU) 2015/2446 (3) i Provedbenu uredbu Komisije (EU) 2015/2447 (4) koje se odnose na vrijednost robe u carinske svrhe i njezino utvrđivanje.

                     (10)

                     Primjereno je utvrditi stajalište koje treba zauzeti u ime Unije u okviru Tehničkog odbora za pravila o podrijetlu u pogledu donošenja savjetodavnih mišljenja, informacija i savjeta i sličnih akata, koji se odnose na utvrđivanje podrijetla robe, kako bi se osigurala ujednačenost u tumačenju i primjeni Sporazuma o pravilima o podrijetlu jer takvi akti mogu presudno utjecati na sadržaj prava Unije, odnosno na Uredbu (EU) br. 952/2013, Delegiranu uredbu (EU) 2015/2446 i Provedbenu uredbu (EU) 2015/2447 koje se odnose na podrijetlo robe i njegovo utvrđivanje.

                     (11)

                     U interesu je Unije da se stajališta koja treba izraziti u ime Unije u okviru Tehničkog odbora za određivanje carinske vrijednosti utvrde u skladu s načelima, kriterijima i smjernicama kojima se uređuje određivanje vrijednosti uvezene robe u carinske svrhe te da se stajališta koja treba izraziti u okviru Tehničkog odbora za pravila o podrijetlu utvrde u skladu s načelima, kriterijima i smjernicama kojima se uređuje utvrđivanje podrijetla robe. U interesu je Unije i da se takva stajališta utvrde brzo kako bi se Uniji omogućilo da ostvari svoja prava u okviru Tehničkog odbora za određivanje carinske vrijednosti i Tehničkog odbora za pravila o podrijetlu.

                     (12)

                     S obzirom na iznimno tehničku prirodu pitanja povezanih s određivanjem vrijednosti uvezene robe u carinske svrhe i pitanja povezanih s utvrđivanjem podrijetla robe, veliki broj pitanja koja se razmatraju tijekom godišnjih sastanaka Tehničkog odbora za određivanje carinske vrijednosti i Tehničkog odbora za pravila o podrijetlu, kratko razdoblje dostupno za razmatranje dokumenata dobivenih od Tajništva Svjetske carinske organizacije i članova Tehničkog odbora za određivanje carinske vrijednosti ili članova Tehničkog odbora za pravila o podrijetlu tijekom pripreme sastanaka Tehničkog odbora za određivanje carinske vrijednosti ili sastanaka Tehničkog odbora za pravila o podrijetlu i posljedične potrebe da se stajalištem Unije uzmu u obzir nove informacije predstavljene prije ili tijekom tih sastanaka i djelotvorno postupi u skladu s tim novim informacijama, radi preciznijeg određivanja stajališta Unije trebalo bi utvrditi potrebne korake u skladu s načelom lojalne suradnje među institucijama Unije navedenim u članku 13. stavku 2. Ugovora o Europskoj uniji (UEU).

                     (13)

                     S obzirom na opetovanu kasnu dostupnost radnih dokumenata prije sastanaka Tehničkog odbora za određivanje carinske vrijednosti i sastanka Tehničkog odbora za pravila o podrijetlu te kako bi se očuvali prava i interesi Unije u okviru tih odbora, Komisija bi trebala nastojati pozvati Tajništvo Svjetske carinske organizacije da osigura dostupnost radnih dokumenata u skladu s poslovnikom Tehničkog odbora za određivanje carinske vrijednosti i poslovnikom Tehničkog odbora za pravila o podrijetlu kako bi takvi dokumenti bili poslani najmanje 30 dana prije početka relevantne sjednice.

                     (14)

                     Kako bi se osiguralo da Vijeće može redovito procjenjivati i, prema potrebi, revidirati politiku iz ove Odluke, kao i u duhu lojalne suradnje među institucijama Unije navedene u članku 13. stavku 2. UEU-a, valjanost ove Odluke trebala bi biti vremenski ograničena,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Tehničkog odbora za određivanje carinske vrijednosti, osnovanog pod okriljem Svjetske carinske organizacije, u pogledu donošenja savjetodavnih mišljenja, komentara, napomena s objašnjenjima, studija slučaja, studija i sličnih akata, koji se odnose na određivanje vrijednosti uvezene robe u carinske svrhe na temelju Sporazuma o provedbi članka VII. Općeg sporazuma o carinama i trgovini iz 1994., i u pogledu pripreme takvih akata utvrđuje se u skladu s načelima, kriterijima i smjernicama navedenima u odjeljku I. Priloga ovoj Odluci.

            Članak 2.
            Stajalište Unije koje treba zauzeti na temelju članka 1. preciznije se određuje u skladu sa specifikacijom navedenom u odjeljku II. Priloga.

            Članak 3.
            Stajalište koje treba zauzeti u ime Unije u okviru Tehničkog odbora za pravila o podrijetlu, osnovanog pod okriljem Svjetske carinske organizacije, u pogledu donošenja savjetodavnih mišljenja, informacija i savjeta i sličnih akata, koji se odnose na utvrđivanje podrijetla robe na temelju Sporazuma o pravilima o podrijetlu, i u pogledu pripreme takvih akata utvrđuje se u skladu s načelima, kriterijima i smjernicama navedenima u odjeljku I. Priloga ovoj Odluci.

            Članak 4.
            Stajalište Unije koje treba zauzeti na temelju članka 3. preciznije se određuje u skladu sa specifikacijom navedenom u odjeljku II. Priloga.

            Članak 5.
            Ova Odluka stupa na snagu na dan donošenja.
            Prestaje važiti 31. prosinca 2025.

            Sastavljeno u Luxembourgu 11. travnja 2022.

                  Za Vijeće

                  Predsjednik

               J. BORRELL FONTELLES

            (1)  Odluka Vijeća 94/800/EZ od 22. prosinca 1994. o sklapanju u ime Europske zajednice, s obzirom na pitanja iz njezine nadležnosti, sporazuma postignutih u Urugvajskom krugu multilateralnih pregovora (1986. – 1994.) (SL L 336, 23.12.1994., str. 1.).

            (2)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

            (3)  Delegirana uredba Komisije (EU) 2015/2446 od 28. srpnja 2015. o dopuni Uredbe (EU) br. 952/2013 Europskog parlamenta i Vijeća o detaljnim pravilima koja se odnose na pojedine odredbe Carinskog zakonika Unije (SL L 343, 29.12.2015., str. 1.).

            (4)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

            PRILOG

               I.

                  Stajalište koje treba zauzeti u ime Europske unije u okviru Tehničkog odbora za određivanje carinske vrijednosti i Tehničkog odbora za pravila o podrijetlu, osnovanih pod okriljem Svjetske carinske organizacije, u pogledu donošenja savjetodavnih mišljenja, komentara, napomena s objašnjenjima, studija slučaja, studija i sličnih akata, koji se odnose na određivanje vrijednosti uvezene robe u carinske svrhe na temelju Sporazuma o provedbi članka VII. Općeg sporazuma o carinama i trgovini iz 1994. te u pogledu donošenja savjetodavnih mišljenja, informacija i savjeta i sličnih akata, koji se odnose na utvrđivanje podrijetla robe na temelju Sporazuma o pravilima o podrijetlu

            1.   NAČELA
            U okviru Tehničkog odbora za određivanje carinske vrijednosti i Tehničkog odbora za pravila o podrijetlu, osnovanih pod okriljem Svjetske carinske organizacije, Unija:

                        (a)

                        promiče i olakšava određivanje vrijednosti uvezene robe u carinske svrhe i ujednačeno tumačenje i primjenu Sporazuma o provedbi članka VII. Općeg sporazuma o carinama i trgovini iz 1994. (Sporazum o određivanju carinske vrijednosti) te pridonosi tome;

                        (b)

                        promiče i olakšava utvrđivanje podrijetla robe i ujednačeno tumačenje i primjenu Sporazuma o pravilima o podrijetlu te pridonosi tome;

                        (c)

                        radi na primjerenom uključivanju dionika u fazu pripreme savjetodavnih mišljenja, komentara, napomena s objašnjenjima, studija slučaja, studija, informacija ili savjeta o svim pitanjima koja se odnose na određivanje vrijednosti uvezene robe u carinske svrhe ili utvrđivanje podrijetla robe ili sličnih akata Tehničkog odbora za određivanje carinske vrijednosti i Tehničkog odbora za pravila o podrijetlu i osigurava da su takvi akti u skladu sa Sporazumom o određivanju carinske vrijednosti odnosno Sporazumom o pravilima o podrijetlu;

                        (d)

                        osigurava da su mjere donesene u okviru Tehničkog odbora za određivanje carinske vrijednosti u skladu s općim uvodnim napomenama uz Sporazum o određivanju carinske vrijednosti i napomenama za tumačenje navedenima u Prilogu I. Sporazumu o određivanju carinske vrijednosti;

                        (e)

                        promiče stajališta usklađena s politikama i najboljom praksom Unije, uključujući cilj zaštite financijskih interesa Unije, kao i sve ostale međunarodne obveze Unije u dotičnom području;

                  2.   KRITERIJI
            Stajališta koja treba zauzeti u ime Unije:

                        (a)

                        utvrđuju se u skladu sa Sporazumom o određivanju carinske vrijednosti, općim uvodnim napomenama uz Sporazum o određivanju carinske vrijednosti i napomenama za tumačenje utvrđenima u Prilogu I. Sporazumu o određivanju carinske vrijednosti, u mjeri u kojoj se odnose na određivanje vrijednosti uvezene robe u carinske svrhe;

                        (b)

                        utvrđuju se u skladu sa Sporazumom o pravilima o podrijetlu, u mjeri u kojoj se odnose na utvrđivanje podrijetla robe;

                        (c)

                        ako je primjenjivo, tim stajalištima uzima se u obzir sljedeće:

                                    i.

                                    sudska praksa Suda Europske unije povezana s određivanjem vrijednosti uvezene robe u carinske svrhe i utvrđivanjem podrijetla robe,

                                    ii.

                                    instrumenti koje su prethodno donijeli Tehnički odbor za određivanje carinske vrijednosti ili Tehnički odbor za pravila o podrijetlu i koji su još uvijek primjenjivi,

                                    iii.

                                    pravni okvir Unije o određivanju vrijednosti uvezene robe u carinske svrhe i utvrđivanju podrijetla robe,

                                    iv.

                                    smjernice koji se odnose na utvrđivanje vrijednosti uvezene robe u carinske svrhe razvijene u okviru odjela za određivanje vrijednosti carinske stručne skupine,

                                    v.

                                    smjernice koji se odnose na utvrđivanje podrijetla robe razvijene u okviru odjela za podrijetlo carinske stručne skupine,

                                    vi.

                                    svi ostali pravni akti ili smjernice povezani s određivanjem vrijednosti uvezene robe u carinske svrhe i utvrđivanjem podrijetla robe koje su razvili Vijeće ili Komisija.

                  3.   SMJERNICE
            Unija prema potrebi:

                        (a)

                        nastoji poduprijeti donošenje, u okviru Tehničkog odbora za određivanje carinske vrijednosti i Tehničkog odbora za pravila o podrijetlu savjetodavnih mišljenja, komentara, napomena s objašnjenjima, studija slučaja, studija, informacija i savjeta ili sličnih akata, koji se odnose na određivanje vrijednosti uvezene robe u carinske svrhe ili utvrđivanje podrijetla robe, kako bi se na tehničkoj razini osigurala ujednačenost u tumačenju i primjeni Sporazuma o određivanju carinske vrijednosti i Sporazuma o pravilima o podrijetlu;

                        (b)

                        predlaže i priprema instrumente iz točke (a).

                        II.

                        Utvrđivanje stajališta koje treba zauzeti u ime Unije u okviru Tehničkog odbora za određivanje carinske vrijednosti i Tehničkog odbora za pravila o podrijetlu, osnovanih pod okriljem Svjetske carinske organizacije, u pogledu donošenja savjetodavnih mišljenja, komentara, napomena s objašnjenjima, studija slučaja, studija i sličnih akata, koji se odnose na određivanje vrijednosti uvezene robe u carinske svrhe na temelju Sporazuma o određivanju carinske vrijednosti te u pogledu donošenja savjetodavnih mišljenja, informacija i savjeta i sličnih akata, koji se odnose na utvrđivanje podrijetla robe u skladu sa Sporazumom o pravilima o podrijetlu

                                    1.

                                    Prije svakog sastanka Tehničkog odbora za određivanje carinske vrijednosti ili Tehničkog odbora za pravila o podrijetlu tijekom kojeg su ti odbori pozvani donijeti savjetodavna mišljenja, komentare, napomene s objašnjenjima, studije slučaja, studije, informacije i savjete ili slične akte, koji proizvode pravne učinke za Uniju, poduzimaju se potrebni koraci kako bi se u stajalištu koje treba iznijeti u ime Unije uzele u obzir najnovije tehničke i druge relevantne informacije dostavljene Komisiji, u skladu s načelima, kriterijima i smjernicama navedenima u odjeljku I. Kako bi se očuvala prava i interesi Unije u okviru Svjetske carinske organizacije, Komisija posvećuje posebnu pozornost dostupnosti radnih dokumenata u skladu s poslovnikom Tehničkog odbora za određivanje carinske vrijednosti i poslovnikom Tehničkog odbora za pravila o podrijetlu.

                                    2.

                                    U tu svrhu i na temelju informacija dostavljenih Komisiji u skladu s točkom 1. Komisija Vijeću pravodobno prije svakog sastanka Tehničkog odbora za određivanje carinske vrijednosti i Tehničkog odbora za pravila o podrijetlu iz točke 1. dostavlja pisani dokument u kojem se utvrđuju pojedinosti predloženog preciznijeg određivanja stajališta Unije radi rasprave i prihvaćanja pojedinosti stajališta koje treba iznijeti u ime Unije. Vijeće proučava dokumente Komisije u što kraćem roku. Ako Vijeće ne prihvati određeni dio prijedloga, Komisija neće predstaviti stajalište Unije o tom dijelu u okviru Tehničkog odbora za određivanje carinske vrijednosti ili Tehničkog odbora za pravila o podrijetlu.

                                    3.

                                    Ako se stajalište Unije sadržajno razlikuje od savjetodavnih mišljenja, komentara, napomena s objašnjenjima, studija slučaja, studija ili sličnih akata predloženih u okviru Tehničkog odbora za određivanje carinske vrijednosti ili od savjetodavnih mišljenja, informacija i savjeta ili sličnih akata predloženih u okviru Tehničkog odbora za pravila o podrijetlu, Komisija u ime Unije izražava stajalište da u odnosu na predmetni akt ne postoji konsenzus potreban za donošenje u okviru Tehničkog odbora za određivanje carinske vrijednosti ili Tehničkog odbora za pravila o podrijetlu.

                                    4.

                                    Kako bi se očuvala prava Unije i izbjegla odluka o pitanju o kojem Vijeće ne može zauzeti stajalište prije nego što se od članova Tehničkog odbora za određivanje carinske vrijednosti ili članova Tehničkog odbora za pravila o podrijetlu zatraži da izraze svoje konačno stajalište o donošenju savjetodavnih mišljenja, komentara, napomena s objašnjenjima, studija slučaja, studija, informacija i savjeta ili sličnih akata, Komisija u ime Unije zahtijeva da se o predloženom aktu nastavi raspravljati u okviru Tehničkog odbora za određivanje carinske vrijednosti ili Tehničkog odbora za pravila o podrijetlu.


title: Odluka Političkog i sigurnosnog odbora (ZVSP) 2022/657 od 12. travnja 2022. o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2021/2209 (EUTM Mali/1/2022)

text:
                  21.4.2022

                  HR

                  Službeni list Europske unije

                  L 119/108

         ODLUKA POLITIČKOG I SIGURNOSNOG ODBORA (ZVSP) 2022/657
         od 12. travnja 2022.
         o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2021/2209 (EUTM Mali/1/2022)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38.,
         uzimajući u obzir Odluku Vijeća 2013/34/ZVSP od 17. siječnja 2013. o vojnoj misiji Europske unije za doprinos osposobljavanju oružanih snaga Malija (EUTM Mali) (1), a posebno njezin članak 5.,
         budući da:

                     (1)

                     Vijeće je na temelju članka 5. stavka 1. Odluke 2013/34/ZVSP ovlastilo Politički i sigurnosni odbor (PSO) za donošenje odluka u pogledu političkog nadzora nad misijom EUTM Mali i njezina strateškog usmjeravanja, uključujući odluke o imenovanju budućih zapovjednika snaga misije EU-a za misiju EUTM Mali.

                     (2)

                     PSO je 7. prosinca 2021. donio Odluku (ZVSP) 2021/2209 (2) o imenovanju brigadnoga generala Christiana RIENERA zapovjednikom snaga misije EU-a za misiju EUTM Mali.

                     (3)

                     Češka je 15. listopada 2021. predložila je da se brigadnoga generala Radeka HASALU imenuje zapovjednikom snaga misije EU-a za misiju EUTM Mali kako bi preuzeo dužnost od brigadnoga generala Christiana RIENERA.

                     (4)

                     Vojni odbor EU-a 11. ožujka 2022. postigao je dogovor da će preporučiti da brigadni general Radek HASALA preuzme dužnost od brigadnoga generala Christiana RIENERA od 21. lipnja 2022.

                     (5)

                     Stoga bi trebalo donijeti odluku o imenovanju brigadnoga generala Radeka HASALE zapovjednikom snaga misije EU-a za misiju EUTM Mali od 21. lipnja 2022.

                     (6)

                     Odluku (ZVSP) 2021/2209 trebalo bi staviti izvan snage.

                     (7)

                     U skladu s člankom 5. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u pripremi i provedbi odluka i djelovanja Unije koji imaju implikacije u području obrane,

               DONIO JE OVU ODLUKU:

            Članak 1.
            Brigadni general Radek HASALA imenuje se zapovjednikom snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) od 21. lipnja 2022.

            Članak 2.
            Odluka (ZVSP) 2021/2209 stavlja se izvan snage.

            Članak 3.
            Ova Odluka stupa na snagu 21. lipnja 2022.

            Sastavljeno u Bruxellesu 12. travnja 2022.

                  Za Politički i sigurnosni odbor

                  Predsjednica

               D. PRONK

            (1)  SL L 14, 18.1.2013., str. 19.

            (2)  Odluka Političkog i sigurnosnog odbora (ZVSP) 2021/2209 od 7. prosinca 2021. o imenovanju zapovjednika snaga misije EU-a za vojnu misiju Europske unije za doprinos osposobljavanju oružanih snaga Malija (EUTM Mali) i stavljanju izvan snage Odluke (ZVSP) 2021/1083 (EUTM Mali/2/2021) (SL L 447, 14.12.2021., str. 1.)


title: Odluka Vijeća (ZVSP) 2022/661 od 21. travnja 2022. o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje

text:
                  21.4.2022

                  HR

                  Službeni list Europske unije

                  L 120/14

         ODLUKA VIJEĆA (ZVSP) 2022/661
         od 21. travnja 2022.
         o izmjeni Odluke (ZVSP) 2016/849 o mjerama ograničavanja protiv Demokratske Narodne Republike Koreje
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 27. svibnja 2016. donijelo Odluku (ZVSP) 2016/849 (1).

                     (2)

                     U svojim zaključcima od 17. srpnja 2017. Vijeće je navelo da će Unija razmotriti daljnje odgovarajuće odgovore na djelovanja Demokratske Narodne Republike Koreje („DNRK”) kojima se ugrožava globalni sustav neširenja oružja i razoružanja, konkretno dodatne samostalne mjere ograničavanja.

                     (3)

                     Vijeće sigurnosti Ujedinjenih naroda („VSUN”) donijelo je 22. prosinca 2017. Rezoluciju Vijeća sigurnosti Ujedinjenih naroda („RVSUN”) 2397 (2017) u kojoj je ponovno potvrdilo da DNRK: ne smije obavljati nikakva daljnja lansiranja koristeći se tehnologijom balističkih projektila, nuklearnim pokusima niti pribjegavati bilo kojoj drugoj provokaciji; odmah mora obustaviti sve aktivnosti povezane sa svojim programom balističkih projektila i u tom kontekstu ponovno uspostaviti svoje postojeće obveze u pogledu moratorija na sva lansiranja projektila; odmah mora potpuno, provjerljivo i nepovratno napustiti sve nuklearno oružje i postojeće nuklearne programe te odmah prestati sa svim povezanim aktivnostima; te mora potpuno, provjerljivo i nepovratno napustiti sve druge postojeće programe oružja za masovno uništenje i programe balističkih projektila.

                     (4)

                     DNRK lansirao je 24. ožujka 2022. interkontinentalni balistički projektil. DNRK je u razdoblju od 5. siječnja do 24. ožujka 2022. najmanje 12 puta lansirao projektile.

                     (5)

                     Visoki predstavnik Unije za vanjske poslove i sigurnosnu politiku („Visoki predstavnik”) dao je 25. ožujka 2022. izjavu u ime Unije u kojoj osuđuje lansiranje interkontinentalnog balističkog projektila koje je 24. ožujka 2022. izvršio DNRK, što predstavlja kršenje više RVSUN-ova i ozbiljnu prijetnju međunarodnom i regionalnom miru i sigurnosti. U toj izjavi također se poziva DNRK da se suzdrži od svih daljnjih djelovanja zbog kojih bi se mogle povećati međunarodne ili regionalne napetosti i da postupi u skladu s relevantnim RVSUN-ovima tako da potpuno, provjerljivo i nepovratno napusti sve nuklearno oružje, drugo oružje za masovno uništenje, programe balističkih projektila i postojeće nuklearne programe, te da smjesta prestane sa svim povezanim aktivnostima. Visoki predstavnik izjavio je i da je Unija spremna provesti i prema potrebi dopuniti sve mjere koje bi VSUN mogao poduzeti kao odgovor na lansiranje interkontinentalnog balističkog projektila 24. ožujka 2022.

                     (6)

                     S obzirom na to da DNRK nastavlja provoditi aktivnosti povezane s balističkim projektilima, što predstavlja kršenje i očito nepoštovanje relevantnih RVSUN-ova, osam pojedinaca i četiri subjekta trebalo bi uvrstiti na popis fizičkih i pravnih osoba, subjekata i tijela na koje se primjenjuju mjere ograničavanja iz priloga II. i III. Odluci (ZVSP) 2016/849.

                     (7)

                     Priloge II. i III. Odluci (ZVSP) 2016/849 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilozi II. i III. Odluci (ZVSP) 2016/849 mijenjaju se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća (ZVSP) 2016/849 od 27. svibnja 2016. o mjerama ograničavanja protiv Demokratske Narodne Republike Koreje i o stavljanju izvan snage Odluke 2013/183/ZVSP (SL L 141, 28.5.2016., str. 79.).

            PRILOG
            Prilozi II. i III. Odluci (ZVSP) 2016/849 mijenjaju se kako slijedi:

                        1.

                        u Prilogu II. pod naslovom „I. Osobe i subjekti odgovorni za programe DNRK-a povezane s nuklearnim oružjem, balističkim projektilima ili drugim oružjem za masovno uništavanje, ili osobe ili subjekti koji postupaju u njihovo ime ili po njihovu nalogu, ili subjekti koji su u njihovu vlasništvu ili pod njihovom kontrolom”, podnaslovom „A. Osobe”, dodaju se sljedeći unosi:

                                    Ime

                                    Drugo ime

                                    Identifikacijski podaci

                                    Datum uvrštenja na popis

                                    Obrazloženje

                                    „28.

                                    KIM Su Gil

                                    KIM Su-Gil

                                    Datum rođenja: 1950.
                                    Državljanstvo: DNRK
                                    Spol: muški

                                    21.4.2022.

                                    U svojstvu direktora Općeg političkog ureda Narodne armije Koreje od 2018. do 2021. i člana Komisije za državne poslove od 2019. do 2021. bio je odgovoran za provedbu odluka Radničke stranke Koreje u vezi s razvojem nuklearnih i balističkih programa, čime se krše rezolucije Vijeća sigurnosti Ujedinjenih naroda 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) i 2397 (2017).

                                    29.

                                    JON Il Ho

                                    JON Il-Ho

                                    Datum rođenja: 1955. ili 1956.
                                    Državljanstvo: DNRK
                                    Spol: muški

                                    21.4.2022.

                                    U svojstvu „vodećeg dužnosnika u području nacionalne znanosti o obrani” ima važnu ulogu u razvoju programa DNRK-a povezanih s oružjem za masovno uništenje te je odgovoran za taj razvoj. U kolovozu 2019. promaknut u general pukovnika, 16. veljače primio nagradu za znanost i tehnologiju, direktor Istraživačkog instituta za automatizaciju, direktor Instituta Tehnološkog sveučilišta Kim Chaek i zamjenik direktora jednog odjela Centralnog komiteta Radničke stranke, sudjelovao je u lansiranjima interkontinentalnog balističkog projektila Hwasong-14 4. srpnja 2017. i 28. srpnja 2017., kao i u većini drugih lansiranja projektila 2017., 2019. i u ožujku 2020.

                                    30.

                                    JONG Sung Il

                                    JONG Sung-Il

                                    Datum rođenja: 20.3.1961.
                                    Broj putovnice: 927240105
                                    Državljanstvo: DNRK
                                    Spol: muški

                                    21.4.2022.

                                    U svojstvu „višeg dužnosnika Radničke stranke” i „vodećeg dužnosnika u području nacionalne znanosti o obrani” kojeg je država članica UN-a 2017. identificirala kao bivšeg zamjenika direktora Odjela za industriju streljiva Centralnog komiteta Radničke stranke Koreje, ima važnu ulogu u razvoju programa DNRK-a povezanima s oružjem za masovno uništenje, osobito balističkih projektila, te je odgovoran za taj razvoj. Bio je prisutan tijekom testiranja interkontinentalnih balističkih projektila Hwasong-14 4. srpnja 2017. i 28. srpnja 2017. kao i tijekom lansiranja balističkih projektila/velikog višecijevnog raketnog sustava 24. kolovoza 2019. i 10. rujna 2019.

                                    31.

                                    YU Jin

                                    YU Jin

                                    Datum rođenja: 1960.
                                    Državljanstvo: DNRK
                                    Spol: muški

                                    21.4.2022.

                                    U svojstvu direktora Odjela za industriju streljiva i zamjenika člana Političkog ureda Centralnog komiteta Radničke stranke Koreje odgovoran je jer ima važnu ulogu u razvoju programa DNRK-a povezanima s oružjem za masovno uništenje u nuklearnom i u balističkom području. Bio je u pratnji Kim Jong Unu u Nacionalnoj upravi za svemirski razvoj prije lansiranja interkontinentalnog balističkog projektila u ožujku 2022. te sudjelovao u izložbenoj priredbi nacionalne obrane 2021., na kojoj su predstavljeni naizgled novi oružani sustavi. Kao zamjenik direktora bio je prisutan tijekom testiranja interkontinentalnih balističkih projektila Hwasong-14 4. srpnja 2017. i 28. srpnja 2017., kao i tijekom Kim Jong Unove inspekcije nove vrste podmornice, za koju je DNRK navela kako je namijenjena „strateškoj” svrsi za raspoređivanje balističkih projektila koji se lansiraju s podmornice, a koja možda može prenositi nuklearne bojne glave 22. srpnja 2019. i lansiranja balističkih projektila 25. srpnja i 30. srpnja 2019. i 2. kolovoza 2019.”

                        2.

                        u Prilogu III. pod naslovom „Popis osoba iz članka 23. stavka 1. točke (c) i članka 27. stavka 1. točke (c)” u podnaslovu „A. Osobe” dodaju se sljedeći unosi:

                                    Ime

                                    Identifikacijski podaci

                                    Datum uvrštenja na popis

                                    Obrazloženje

                                    „25.

                                    PAK Hwa Song
                                    također poznat kao PAK Hwa-Song

                                    Suosnivač društva CONGO ACONDE
                                    Mjesto rođenja: DNRK
                                    Broj putovnice: 654331357
                                    Državljanstvo: DNRK
                                    Spol: muški
                                    Adresa: Demokratska Republika Kongo (DRK)

                                    21.4.2022.

                                    Pak Hwa Song sudjeluje u izbjegavanju sankcija i odgovoran je za pružanje financijske potpore nuklearnim i balističkim programima DNRK-a. Suosnivač je društva CONGO ACONDE, fiktivnog društva subjekta PAEKHO TRADING CORPORATION. PAEKHO je uključen u izvoz kipova u nekoliko supsaharskih zemalja, čime se krše sankcije UN-a. Pak je otvorio i bankovni račun u podružnici Lubumbashi banke sa sjedištem u Kamerunu, čime se krše rezolucije VSUN-a. Pak surađuje s Hwang Kil Suom. Pruža financijske usluge kojima se podupiru režim i nuklearni programi DNRK-a.

                                    26.

                                    HWANG Kil Su
                                    također poznat kao HWANG Kil-Su

                                    Suosnivač društva CONGO ACONDE
                                    Mjesto rođenja: DNRK
                                    Broj putovnice: 654331363
                                    Državljanstvo: DNRK
                                    Spol: muški
                                    Adresa: Demokratska Republika Kongo (DRK)

                                    21.4.2022.

                                    Hwang Kil Su sudjeluje u izbjegavanju sankcija i odgovoran je za pružanje financijske potpore nuklearnim i balističkim programima DNRK-a. Suosnivač je društva CONGO ACONDE, fiktivnog društva subjekta PAEKHO TRADING CORPORATION. PAEKHO je uključen u izvoz kipova u nekoliko supsaharskih zemalja, čime se krše rezolucije VSUN-a. Hwang je otvorio i bankovni račun u podružnici Lubumbashi banke sa sjedištem u Kamerunu, čime se krše rezolucije VSUN-a. Hwang surađuje s Pak Hwa Songom. Pruža financijske usluge kojima se podupiru režim i nuklearni programi DNRK-a.

                                    27.

                                    IM Song Sun
                                    također poznat kao IM Song-Sun

                                    Državljanstvo: DNRK
                                    Spol: muški

                                    21.4.2022.

                                    U svojstvu predstavnika društva Corman Construction Company (Tong Bang), fiktivnog društva grupacije Mansudae Overseas Project (MOP) koja je uvrštena na popis UN-a, Im Song Sun sudjeluje u izbjegavanju sankcija, čime se krše odredbe RVSUN-ova 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ili 2397 (2017). Upravljao je građevinskim projektima tog društva u Senegalu i primao plaćanja na temelju ugovora sklopljenih s grupacijom MOP i društvom Corman Construction te je stoga odgovoran za financijske aktivnosti kojima se podupiru nuklearni i balistički programi DNRK-a.

                                    28.

                                    CHOE Song Chol
                                    također poznat kao CHOE Song-Chol

                                    Državljanstvo: DNRK
                                    Spol: muški

                                    21.4.2022.

                                    U svojstvu predstavnika društva Corman Construction Company (Tong Bang), fiktivnog društva grupacije Mansudae Overseas Project koja je uvrštena na popis UN-a, Song Chol sudjeluje u izbjegavanju sankcija, čime se krše odredbe RVSUN-ova 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ili 2397 (2017). Upravljao je građevinskim projektima tog društva u Senegalu i primao plaćanja na temelju ugovora sklopljenih s grupacijom MOP i društvom Corman Construction te je stoga odgovoran za financijske aktivnosti kojima se podupiru nuklearni i balistički programi DNRK-a.”

                        3.

                        u Prilogu III. pod naslovom „Popis osoba iz članka 23. stavka 1. točke (c) i članka 27. stavka 1. točke (c)” u podnaslovu „B. Subjekti” dodaju se sljedeći unosi:

                                    Ime (i moguća druga imena)

                                    Identifikacijski podaci

                                    Datum uvrštenja na popis

                                    Obrazloženje

                                    „5.

                                    Eritech Computer Assembly & Communication Technology PLC

                                    Adresa: Denden Street N028, Asmara, 257, Eritreja

                                    21.4.2022.

                                    Društvo Eritech Computer Assembly & Communication technology PLC pod nadzorom je ili pod upravom eritrejskih obrambenih snaga, a sjedište mu je u kompleksu Vojnog tehničkog centra Asha Golgol, koji se upotrebljava za proizvodnju, izmjenu ili popravak civilne i vojne i paravojne opreme. Sudjeluje u izbjegavanju sankcija i odgovorno je za pružanje potpore nuklearnim i balističkim programima DNRK-a jer je u srpnju 2016. identificirano kao predviđeni primatelj iz Kine pošiljke vojne komunikacijske opreme podrijetlom iz DNRK-a. Većina dotične opreme dolazila je iz poduzeća GLOCOM, poduzeća iz DNRK-a koje je specijalizirano za nabavu vojne opreme za prijenos i povezano s obavještajnim službama DNRK-a, čime se posebno krši RVSUN 2270 (2016).

                                    6.

                                    Korea General Corporation for External Construction (druga imena: KOGEN, GENCO)

                                    Adresa: Taedonggang District, Pjongjang, Demokratska Narodna Republika Koreja

                                    21.4.2022.

                                    Korea General Corporation for External Construction (KOGEN) kao profesionalno građevinsko poduzeće u inozemstvu oslanja se na slanje kvalificiranih radnika u inozemstvo, kako je predstavljeno na službenom internetskom portalu DNRK-a Naenara, te je provodilo projekte u Ujedinjenim Arapskim Emiratima, Kuvajtu, Kataru, Jemenu, Rusiji, Libiji i Mongoliji. Osnovalo je i lokalne podružnice, primjerice u Zambiji. KOGEN stoga sudjeluje u izbjegavanju sankcija i odgovoran je za pružanje financijske potpore nuklearnim i balističkim programima DNRK-a jer režimu prenosi sve plaće ili dio plaća radnika koje šalje u inozemstvo, što je praksa zabranjena RVSUN-om 2397 (2017).

                                    7.

                                    Chilsong Trading Corporation

                                    Adresa: Pjongjang, Demokratska Narodna Republika Koreja

                                    21.4.2022.

                                    Chilsong Trading Corporation sudjeluje u izbjegavanju sankcija, čime se krši RVSUN 2270 (2016) te je odgovoran za pružanje potpore nuklearnim i balističkim programima DNRK-a jer ga prije svega predstavlja državljanin DNRK-a, CHOE Jin-myong, koji stavlja na tržište vojnu komunikacijsku opremu i koji je pregovarao s društvom DAERYONGGANG TRADING CORPORATION, subjektom koji je sankcioniralo Vijeće sigurnosti Ujedinjenih naroda 16. srpnja 2009.

                                    8.

                                    Korea Paekho Trading Corporation
                                    (drugo ime: Joson Paekho Muyok Hoesa)

                                    Adresa: Chongryu 3-dong, Taedonggang District, Pjongjang, Demokratska Narodna Republika Koreja

                                    21.4.2022.

                                    Paekho Trading Corporation društvo je iz sektora umjetnosti koje sudjeluje u gradnji kipova u inozemstvu i izvozu umjetničkih skulptura koje proizvodi Paekho Art Studio te olakšava nezakonit rad i pristup međunarodnim financijskim sustavima. Posebno je usmjereno na bespovratna sredstva i zajmove za razvoj, kao i na izravna strana ulaganja namijenjena za općinske projekte. Stoga sudjeluje u izbjegavanju sankcija i odgovorno je za pružanje financijske potpore nuklearnim i balističkim programima DNRK-a.”


title: Odluka Vijeća (ZVSP) 2022/660 od 21. travnja 2022. o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine

text:
                  21.4.2022

                  HR

                  Službeni list Europske unije

                  L 120/11

         ODLUKA VIJEĆA (ZVSP) 2022/660
         od 21. travnja 2022.
         o izmjeni Odluke 2014/145/ZVSP o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 17. ožujka 2014. donijelo Odluku 2014/145/ZVSP (1).

                     (2)

                     Unija i dalje osuđuje djelovanja i politike kojima se podriva teritorijalna cjelovitost Ukrajine.

                     (3)

                     Vijeće smatra da bi dvije osobe trebalo dodati na popis osoba, subjekata i tijela koji podliježu mjerama ograničavanja, kako je naveden u Prilogu Odluci 2014/145/ZVSP, zbog njihove uloge u podrivanju ili ugrožavanju teritorijalne cjelovitosti, suvereniteta i neovisnosti Ukrajine i zbog ostvarivanja koristi od ruskih donositelja odluka koji su odgovorni za pripojenje Krima ili destabilizaciju istočne Ukrajine.

                     (4)

                     Odluku 2014/145/ZVSP trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka 2014/145/ZVSP mijenja se u skladu s Prilogom ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 21. travnja 2022.

                  Za Vijeće

                  Predsjednik

               J.-Y. LE DRIAN

            (1)  Odluka Vijeća 2014/145/ZVSP od 17. ožujka 2014. o mjerama ograničavanja s obzirom na djelovanja kojima se podrivaju ili ugrožavaju teritorijalna cjelovitost, suverenitet i neovisnost Ukrajine (SL L 78, 17.3.2014., str. 16.).

            PRILOG
            Sljedeće osobe dodaju se na popis osoba, subjekata i tijela naveden u Prilogu Odluci 2014/145/ZVSP:
            Osobe

                           Ime

                           Identifikacijski podaci

                           Obrazloženje

                           Datum uvrštenja

                           ”211.

                           Serhiy Vitaliyovich KURCHENKO
                           (ukrajinski: Сергiй Вiталiйович КУРЧЕНКО; ruski: Сергей Витальевич КУРЧЕНКО)

                           Spol: muški
                           Datum rođenja: 21.9.1985.
                           Mjesto rođenja: Harkiv, Ukrajina
                           Državljanstvo: ukrajinsko

                           G. Serhiy Kurchenko ukrajinski je poduzetnik. Uz potporu proruskih separatista preuzeo je kontrolu nad nekoliko velikih metalurških, kemijskih i energetskih postrojenja u područjima pod kontrolom separatista u Donbasu. Njegovo poduzeće „Gaz-Alliance” monopoliziralo je vađenje ugljena u Donbasu nakon što su njegovi konkurenti bili prisiljeni napustiti tržište, navodno uz pomoć Rusije. Organizirao je nezakoniti program izvoza ugljena iz Donbasa u Rusiju i Europu unatoč sankcijama EU-a i imao koristi od tog programa. Ugljen izvađen u Kurchenkovim rudnicima ponovno je registriran i nezakonito izvezen preko ruskih luka.
                           G. Kurchenko je pomogao velikim ruskim trgovačkim društvima i holdinzima u državnom vlasništvu da zaobiđu mjere ograničavanja EU-a time što je djelovao kao njihov podugovaratelj na područjima pod ruskom kontrolom. Bio je posrednik u ruskom izvozu plina, goriva i električne energije u dijelove Donbasa pod kontrolom separatista, što je ojačalo njihovu neovisnu opskrbu energijom i podrivalo njihovu gospodarsku integraciju s Ukrajinom. Osim toga, isporučivao je gorivo na nezakonito okupirani poluotok Krim. Time je ojačao neovisnu opskrbu tog područja strujom. Ujedno posjeduje najveće skladište nafte na poluotoku Krimu.
                           Time je imao koristi od ruskih donositelja odluka odgovornih za pripojenje Krima i destabilizaciju istočne Ukrajine, provodio je transakcije sa separatističkim skupinama u ukrajinskoj regiji Donbasu i aktivno podupirao djelovanja i politike kojima se podrivaju ili ugrožavaju teritorijalna cjelovitost, suverenitet i neovisnost Ukrajine.

                           21.4.2022.

                           234.

                           Yevgeniy Viktorovich PRIGOZHIN
                           (Евгений Викторович ПРИГОЖИН)

                           Datum rođenja: 1.6.1961.
                           Mjesto rođenja: Lenjingrad, bivši SSSR (sada Sankt Peterburg, Ruska Federacija)
                           Funkcija: istaknut poslovni čovjek s bliskim vezama s ruskim političkim vodstvom

                           Yevgeniy Prigozhin istaknut je ruski poslovni čovjek s bliskim vezama s predsjednikom Putinom i ruskim Ministarstvom obrane. Osnivač je i neslužbeni voditelj grupe Wagner, vojnog subjekta bez pravne osobnosti koji se nalazi u Rusiji, odgovornog za razmještanje plaćenika grupe Wagner u Ukrajini.
                           Concord, također poznato kao KOMBINAT PITANIYA KONKORD OOO, poduzeće koje je Prigozhin osnovao i koje je bilo u njegovom vlasništvu do studenoga 2019. i skupina drugih poduzeća povezanih s njim, uključujući Concord Management and Consulting LLC i Megaline LLC, imali su koristi od velikih ugovora o javnoj nabavi s ruskim Ministarstvom obrane nakon nezakonitog ruskog pripojenja Krima i okupacije istočne Ukrajine koju su proveli separatisti koje podupire Rusija.

                           21.4.2022.”

                           Povezane osobe: Lyubov Valentinovna Prigozhina (supruga); Violetta Prigozhina (majka)
                           Povezani subjekti: Wagner Group, internet Research Agency, Concord company group, Concord Management and Consulting LLC, Megaline LLC
                           Državljanstvo: rusko
                           Spol: muški

                           On je stoga odgovoran za djelovanja kojima se podrivaju i ugrožavaju teritorijalna cjelovitost, suverenitet i neovisnost Ukrajine te je aktivno provodio takva djelovanja. Također ostvaruje koristi od ruskih donositelja odluka koji su odgovorni za pripojenje Krima i destabilizaciju istočne Ukrajine.


title: Odluka Vijeća (EU) 2022/689 od 14. ožujka 2022. o imenovanju člana i dviju zamjenica članova Odbora regija, koje je predložila Republika Estonija

text:
                  2.5.2022

                  HR

                  Službeni list Europske unije

                  L 128/1

         ODLUKA VIJEĆA (EU) 2022/689
         od 14. ožujka 2022.
         o imenovanju člana i dviju zamjenica članova Odbora regija, koje je predložila Republika Estonija
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 305.,
         uzimajući u obzir Odluku Vijeća (EU) 2019/852 od 21. svibnja 2019. o određivanju sastava Odbora regija (1),
         uzimajući u obzir prijedlog estonske vlade,
         budući da:

                     (1)

                     U skladu s člankom 300. stavkom 3. Ugovora Odbor regija sastoji se od predstavnika regionalnih i lokalnih tijela, koji ili imaju izborni mandat regionalnog ili lokalnog tijela ili su politički odgovorni izabranoj skupštini.

                     (2)

                     Vijeće je 10. prosinca 2019. donijelo Odluku (EU) 2019/2157 (2) o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. Vijeće je 25. rujna 2020. donijelo Odluku (EU) 2020/1384 (3) o imenovanju zamjenika člana Odbora regija, kojeg je predložila Republika Estonija. Vijeće je 25. siječnja 2021. donijelo Odluku (EU) 2021/84 (4) o imenovanju člana i zamjenika člana Odbora regija, koje je predložila Republika Estonija.

                     (3)

                     Mjesto člana Odbora regija postalo je slobodno istekom nacionalnog mandata na temelju kojeg je za to mjesto predložen g. Andres JAADLA.

                     (4)

                     Dva mjesta zamjenika članova Odbora regija postala su slobodna istekom nacionalnog mandata na temelju kojeg su za ta mjesta predložene gđa Piret RAMMUL i gđa Marika SAAR.

                     (5)

                     Estonska vlada predložila je g. Andresa JAADLU, predstavnika lokalnog tijela koji ima izborni mandat lokalnog tijela, Rakvere Linnavolikogu liige (član Gradskog vijeća Grada Rakverea), kao člana Odbora regija do kraja tekućeg mandata, koji istječe 25. siječnja 2025.

                     (6)

                     Estonska vlada predložila je sljedeće predstavnice lokalnih tijela koje imaju izborni mandat lokalnog tijela kao zamjenice članova Odbora regija do kraja tekućeg mandata, koji istječe 25. siječnja 2025.: gđu Piret RAMMUL, Kanepi Vallavolikogu liige (članica Općinskog vijeća Općine Kanepi), i gđu Mariku SAAR, Elva Vallavolikogu liige (članica Općinskog vijeća Općine Elva),

               DONIJELO JE OVU ODLUKU:

            Članak 1.
            Sljedeći predstavnici lokalnih tijela koji imaju izborni mandat imenuju se u Odbor regija do kraja tekućeg mandata, koji istječe 25. siječnja 2025.:

                        (a)

                        kao član:

                                    —

                                    g. Andres JAADLA, Rakvere Linnavolikogu liige (član Gradskog vijeća Grada Rakverea) (promjena mandata),

                  i

                        (b)

                        kao zamjenice članova:

                                    —

                                    gđa Piret RAMMUL, Kanepi Vallavolikogu liige (članica Općinskog vijeća Općine Kanepi) (promjena mandata),

                                    —

                                    gđa Marika SAAR, Elva Vallavolikogu liige (članica Općinskog vijeća Općine Elva) (promjena mandata).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 14. ožujka 2022.

                  Za Vijeće

                  Predsjednica

               É. BORNE

            (1)  SL L 139, 27.5.2019., str. 13.

            (2)  Odluka Vijeća (EU) 2019/2157 od 10. prosinca 2019. o imenovanju članova i zamjenikâ članova Odbora regija za razdoblje od 26. siječnja 2020. do 25. siječnja 2025. (SL L 327, 17.12.2019., str. 78.).

            (3)  Odluka Vijeća (EU) 2020/1384 od 25. rujna 2020. o imenovanju zamjenika člana Odbora regija, kojeg je predložila Republika Estonija (SL L 320, 2.10.2020., str. 8.).

            (4)  Odluka Vijeća (EU) 2021/84 od 25. siječnja 2021. o imenovanju člana i zamjenika člana Odbora regija, koje je predložila Republika Estonija (SL L 29, 28.1.2021., str. 25.).


title: Odluka Vijeća (EU) 2022/722 od 5. travnja 2022. o ovlašćivanju država članica da u interesu Europske unije potpišu Drugi dodatni protokol uz Konvenciju o kibernetičkom kriminalu o pojačanoj suradnji i otkrivanju elektroničkih dokaza

text:
                  11.5.2022

                  HR

                  Službeni list Europske unije

                  L 134/15

         ODLUKA VIJEĆA (EU) 2022/722
         od 5. travnja 2022.
         o ovlašćivanju država članica da u interesu Europske unije potpišu Drugi dodatni protokol uz Konvenciju o kibernetičkom kriminalu o pojačanoj suradnji i otkrivanju elektroničkih dokaza
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 16. i članak 82. stavak 1. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 6. lipnja 2019. ovlastilo Komisiju da u ime Unije sudjeluje u pregovorima o drugom dodatnom protokolu uz Konvenciju Vijeća Europe o kibernetičkom kriminalu (CETS br. 185) („Konvencija o kibernetičkom kriminalu”).

                     (2)

                     Odbor ministara Vijeća Europe donio je 17. studenoga 2021. Drugi dodatni protokol uz Konvenciju o kibernetičkom kriminalu o pojačanoj suradnji i otkrivanju elektroničkih dokaza („Protokol”) te se predviđa da će 12. svibnja 2022. on biti otvoren za potpisivanje.

                     (3)

                     Odredbe Protokola pripadaju području koje je u velikoj mjeri obuhvaćeno zajedničkim pravilima u smislu članka 3. stavka 2. Ugovora o funkcioniranju Europske unije (UFEU), uključujući instrumente za olakšavanje pravosudne suradnje u kaznenim stvarima, osiguravanje minimalnih standarda za postupovna prava te mjere za zaštitu podataka i privatnosti.

                     (4)

                     Komisija je podnijela i zakonodavne prijedloge uredbe o europskom nalogu za dostavljanje i europskom nalogu za čuvanje elektroničkih dokaza u kaznenim stvarima te direktive o utvrđivanju usklađenih pravila za imenovanje pravnih zastupnika za potrebe prikupljanja dokaza u kaznenim postupcima, kojima se uvode obvezujući prekogranični europski nalozi za dostavljanje i čuvanje dokaza koji se izravno upućuju predstavniku pružatelja usluga u drugoj državi članici.

                     (5)

                     Sudjelovanjem u pregovorima o Protokolu Komisija je osigurala njegovu usklađenost s relevantnim zajedničkim pravilima Unije.

                     (6)

                     Niz rezervi, izjava, obavijesti i priopćenja u vezi s Protokolom potreban je kako bi se osigurala usklađenost Protokola s pravom i politikama Unije. Neke druge rezerve, izjave, obavijesti i priopćenja relevantni su kako bi se osigurala ujednačena primjena Protokola od strane država članica Unije koje su stranke Protokola („države članice stranke Protokola”) u njihovim odnosima s trećim zemljama koje su stranke Protokola („treće zemlje stranke Protokola”), kao i učinkovita primjena Protokola.

                     (7)

                     Rezervama, izjavama, obavijestima i priopćenjima iz Priloga ovoj Odluci, kojima se državama članicama daju smjernice, ne dovode se u pitanje druge rezerve ili izjave koje bi države članice htjele staviti odnosno dati pojedinačno ako Protokol to dopušta.

                     (8)

                     Države članice koje u trenutku potpisivanja ne stave rezerve odnosno ne daju izjave, obavijesti i priopćenja u skladu s Prilogom ovoj Odluci trebale bi to učiniti prilikom polaganja svoje isprave o ratifikaciji, prihvatu ili odobrenju Protokola.

                     (9)

                     Nakon potpisivanja te ratifikacije, prihvata ili odobrenja Protokola države članice trebale bi ujedno poštovati naznake navedene u Prilogu ovoj Odluci.

                     (10)

                     Protokolom su predviđeni brzi postupci za poboljšanje prekograničnog pristupa elektroničkim dokazima i visoka razina zaštitnih mjera. Stoga će njegovo stupanje na snagu doprinijeti borbi protiv kibernetičkog kriminala i drugih oblika kriminala na globalnoj razini olakšavanjem suradnje između država članica stranaka Protokola i trećih zemalja stranaka Protokola te će osigurati visoku razinu zaštite pojedinaca i rješavanje sukoba zakona.

                     (11)

                     Protokolom su predviđene odgovarajuće zaštitne mjere u skladu sa zahtjevima u pogledu međunarodnih prijenosa osobnih podataka na temelju Uredbe (EU) 2016/679 Europskog parlamenta i Vijeća (1) i Direktive (EU) 2016/680 Europskog parlamenta i Vijeća (2). Stoga će se njegovim stupanjem na snagu doprinijeti promicanju standarda Unije za zaštitu podataka na globalnoj razini, olakšat će se protok podataka između država članica stranaka Protokola i trećih zemalja stranaka Protokola te će se osigurati da države članice stranke Protokola poštuju svoje obveze koje proizlaze iz pravila Unije o zaštiti podataka.

                     (12)

                     Brzim stupanjem Protokola na snagu potvrdit će se i važnost Konvencije o kibernetičkom kriminalu kao glavnog multilateralnog okvira za borbu protiv kibernetičkog kriminala.

                     (13)

                     Unija ne može potpisati Protokol jer samo države mogu biti njegove stranke.

                     (14)

                     Države članice trebale bi stoga biti ovlaštene potpisati Protokol, djelujući zajednički u interesu Unije.

                     (15)

                     Države članice potiče se da potpišu Protokol tijekom svečanosti potpisivanja ili što prije nakon toga.

                     (16)

                     Provedeno je savjetovanje s Europskim nadzornikom za zaštitu podataka u skladu s Uredbom (EU) 2018/1725 Europskog parlamenta i Vijeća (3) te je on dao mišljenje 21. siječnja 2022.

                     (17)

                     U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji (UEU) i UFEU-u, i ne dovodeći u pitanje članak 4. navedenog protokola, Irska ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (18)

                     U skladu s člancima 1. i 2. Protokola br. 22 o stajalištu Danske, priloženog UEU-u i UFEU-u, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.

                     (19)

                     Vjerodostojne verzije Protokola engleska su i francuska verzija teksta, koje je Odbor ministara Vijeća Europe donio 17. studenoga 2021.,

               DONIJELO JE OVU ODLUKU:

            Članak 1.
            Države članice ovlašćuju se da u interesu Unije potpišu Drugi dodatni protokol uz Konvenciju o kibernetičkom kriminalu o pojačanoj suradnji i otkrivanju elektroničkih dokaza („Protokol”) (4).

            Članak 2.

               1.   Pri potpisivanju Protokola države članice stavljaju rezerve odnosno daju izjave, obavijesti ili priopćenja u skladu s odjeljcima od 1. do 3. Priloga ovoj Odluci.

               2.   Države članice koje potpisuju Protokol, a koje ne stave rezerve odnosno ne daju izjave, obavijesti ili priopćenja kako je navedeno u stavku 1, u trenutku potpisivanja Protokola to čine prilikom polaganja svoje isprave o ratifikaciji, prihvatu ili odobrenju Protokola.

               3.   Nakon potpisivanja te ratifikacije, prihvata ili odobrenja Protokola države članice ujedno poštuju naznake navedene u odjeljku 4. Priloga ovoj Odluci.

            Članak 3.
            Ova Odluka stupa na snagu na dan donošenja.

            Članak 4.
            Ova Odluka objavljuje se u Službenom listu Europske unije.

            Članak 5.
            Ova je Odluka upućena državama članicama.

            Sastavljeno u Luxembourgu 5. travnja 2022.

                  Za Vijeće

                  Predsjednik

               B. LE MAIRE

            (1)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

            (2)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).

            (3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (4)  Tekst Protokola bit će objavljen zajedno s odlukom o odobrenju njegove ratifikacije.

            PRILOG
            U ovom Prilogu navode se rezerve, izjave, obavijesti, priopćenja i naznake iz članka 2.
            1.   Rezerve
            U skladu s člankom 19. stavkom 1. Protokola stranka može izjaviti da koristi jednu ili više rezervi predviđenih u određenim člancima Protokola.
            U skladu s člankom 7. stavkom 9.a Protokola stranka može pridržati pravo neprimjenjivanja članka 7. (Otkrivanje podataka o pretplatnicima). Države članice suzdržavaju se od stavljanja takve rezerve.
            U skladu s člankom 7. stavkom 9.b Protokola stranka može, podložno uvjetima utvrđenima u tom stavku, pridržati pravo neprimjenjivanja članka 7. na određene vrste pristupnih brojeva. Države članice mogu staviti takvu rezervu, ali samo u odnosu na pristupne brojeve koji nisu oni koji su potrebni isključivo u svrhu identifikacije korisnika.
            U skladu s člankom 8. stavkom 13. Protokola stranka može pridržati pravo neprimjenjivanja članka 8. (Izvršavanje naloga druge stranke za ubrzano podnošenje podataka o pretplatnicima i podataka o prometu) na podatke o prometu. Države članice potiče se da se suzdrže od stavljanja takve rezerve.
            Ako članak 19. stavak 1. pruža osnovu za druge rezerve, države članice ovlaštene su razmotriti i staviti takve rezerve.
            2.   Izjave
            U skladu s člankom 19. stavkom 2. Protokola stranka može dati izjave iz određenih članaka Protokola.
            U skladu s člankom 7. stavkom 2.b Protokola stranka može, u vezi s nalozima izdanima pružateljima usluga na njezinu državnom području, dati sljedeću izjavu:

                  „Nalog u skladu s člankom 7. stavkom 1. mora se izdati od strane ili pod nadzorom tužitelja ili drugog pravosudnog tijela ili se mora izdati na neki drugi način pod neovisnim nadzorom.”.

            Države članice u vezi s nalozima izdanima pružateljima usluga na njihovu državnom području daju izjavu utvrđenu u drugom odlomku ovog odjeljka.
            U skladu s člankom 9. (Ubrzano otkrivanje računalnih podataka u hitnim slučajevima) stavkom 1.b Protokola stranka može izjaviti da neće izvršiti zahtjeve iz stavka 1.a tog članka kojima se traži samo otkrivanje podataka o pretplatnicima. Države članice potiče se da se suzdrže od davanja takve izjave.
            Ako članak 19. stavak 2. pruža osnovu za druge izjave, države članice ovlaštene su razmotriti i dati takve izjave.
            3.   Izjave, obavijesti ili priopćenja
            U skladu s člankom 19. stavkom 3. Protokola stranka daje izjave, obavijesti ili priopćenja iz određenih članaka Protokola u skladu s uvjetima koji su tamo utvrđeni.
            U skladu s člankom 7. stavkom 5.a Protokola stranka može obavijestiti glavnog tajnika Vijeća Europe da, kad se u skladu sa stavkom 1. tog članka izdaje nalog pružatelju usluga na njezinu državnom području, ta stranka zahtijeva, u svakom slučaju ili utvrđenim okolnostima, istodobnu obavijest o nalogu, dopunske informacije i sažetak činjenica povezanih s istragom ili postupkom. Države članice u skladu s tim glavnom tajniku Vijeća Europe daju sljedeću obavijest:

                  „Kad se u skladu s člankom 7. stavkom 1. izdaje nalog pružatelju usluga na državnom području [država članica], [država članica] u svakom slučaju zahtijeva istodobnu obavijest o nalogu, dopunske informacije i sažetak činjenica povezanih s istragom ili postupkom.”.

            U skladu s člankom 7. stavkom 5.e Protokola države članice imenuju jedno nadležno tijelo za primanje obavijesti u skladu s člankom 7. stavkom 5.a Protokola i obavljanje radnji opisanih u članku stavku 7. stavcima 5.b, 5.c i 5.d Protokola te u trenutku prve obavijesti glavnom tajniku Vijeća Europe u skladu s člankom 7. stavkom 5.a Protokola priopćuju glavnom tajniku Vijeća Europe podatke za kontakt tog tijela.
            U skladu s člankom 8. stavkom 4. Protokola stranka može izjaviti da su za izvršenje nalogâ iz stavka 1. tog članka potrebne dodatne popratne informacije. Države članice u skladu s tim daju sljedeću izjavu:

                  „Za izvršenje nalogâ u skladu s člankom 8. stavkom 1. potrebne su dodatne popratne informacije. O okolnostima naloga i povezanoj istrazi ili postupku ovisi koje će dodatne popratne informacije biti potrebne.”.

            U skladu s člankom 8. stavcima 10.a i 10.b Protokola države članice priopćuju i ažuriraju podatke za kontakt tijela imenovanih za dostavljanje naloga u skladu s člankom 8. odnosno tijela imenovanih za primanje naloga u skladu s člankom 8. Države članice koje sudjeluju u pojačanoj suradnji uspostavljenoj Uredbom Vijeća (EU) 2017/1939 (1) o provedbi pojačane suradnje u vezi s osnivanjem Ureda europskog javnog tužitelja („EPPO”) uključuju EPPO, unutar granica izvršavanja njegovih nadležnosti kako je predviđeno u člancima 22., 23. i 25. te uredbe, u tijela priopćena u skladu člankom 8. stavcima 10. a i 10.b te to čine na koordiniran način.
            Države članice u skladu s tim daju sljedeću izjavu:

                  „U skladu s člankom 8. stavkom 10. [država članica], kao država članica Europske unije koja sudjeluje u pojačanoj suradnji u vezi s osnivanjem Ureda europskog javnog tužitelja („EPPO”), imenuje EPPO, u izvršavanju njegovih nadležnosti, kako je predviđeno u člancima 22., 23. i 25. Uredbe Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”), kao nadležno tijelo.”.

            U skladu s člankom 14. stavkom 7.c Protokola države članice priopćuju glavnom tajniku Vijeća Europe tijelo ili tijela koja treba obavijestiti na temelju članka 14. stavka 7.b Protokola, za potrebe poglavlja II. odjeljka 2. Protokola, u vezi sa sigurnosnim incidentom.
            U skladu s člankom 14. stavkom 10.b Protokola države članice priopćuju glavnom tajniku Vijeća Europe tijelo ili tijela koja mogu dati odobrenje za potrebe poglavlja II. odjeljka 2. Protokola u vezi s daljnjim prijenosom drugoj zemlji ili međunarodnoj organizaciji podataka primljenih na temelju Protokola.
            Ako članak 19. stavak 3. Protokola pruža osnovu za druge izjave, obavijesti ili priopćenja, države članice ovlaštene su razmotriti i dati takve izjave, obavijesti ili priopćenja.
            4.   Ostale naznake
            Države članice koje sudjeluju u pojačanoj suradnji uspostavljenoj Uredbom (EU) 2017/1939 osiguravaju da EPPO pri izvršavanju svojih nadležnosti, kako je predviđeno u člancima 22., 23. i 25. te uredbe, može tražiti suradnju na temelju Protokola na isti način kao i nacionalni tužitelji iz tih država članica.
            U pogledu primjene članka 7., posebno u vezi s određenim vrstama pristupnih brojeva, države članice mogu nalog iz tog članka podvrgnuti nadzoru tužitelja ili drugog pravosudnog tijela kada njihovo nadležno tijelo primi istodobnu obavijest o nalogu prije nego što pružatelj usluga otkrije tražene informacije.
            U skladu s člankom 14. stavkom 11.c Protokola države članice osiguravaju da, kada prenose podatke za potrebe Protokola, stranka koja prima podatke bude obaviještena o tome da se njihovim unutarnjim pravnim okvirom zahtijeva osobna obavijest pojedincu čiji su podaci dostavljeni.
            U pogledu međunarodnih prijenosa na temelju Sporazuma između Sjedinjenih Američkih Država i Europske unije o zaštiti osobnih informacija u vezi sa sprečavanjem, istragom, otkrivanjem i progonom kaznenih djela (2) („Krovni sporazum”) države članice, za potrebe članka 14. stavka 1.b Protokola, obavješćuju nadležna tijela Sjedinjenih Američkih Država da se Krovni sporazum primjenjuje na recipročne prijenose osobnih podataka među nadležnim tijelima na temelju Protokola. Međutim, države članice uzimaju u obzir da bi Krovni sporazum trebalo dopuniti dodatnim zaštitnim mjerama kojima se uzimaju u obzir jedinstveni zahtjevi u pogledu prijenosa elektroničkih dokaza izravno od strane pružateljâ usluga, a ne među tijelima kako je predviđeno Protokolom. Države članice u skladu s tim daju sljedeće priopćenje nadležnim tijelima Sjedinjenih Američkih Država:

                  „Za potrebe članka 14. stavka 1.b Drugog dodatnog protokola uz Konvenciju Vijeća Europe o kibernetičkom kriminalu („Protokol”) [država članica] smatra da se Sporazum između Sjedinjenih Američkih Država i Europske unije o zaštiti osobnih informacija u vezi sa sprečavanjem, istragom, otkrivanjem i progonom kaznenih djela („Krovni sporazum”) primjenjuje na recipročne prijenose osobnih podataka među nadležnim tijelima na temelju Protokola. Za prijenose između pružateljâ usluga i tijelâ na temelju Protokola, Krovni sporazum primjenjuje se samo u kombinaciji s dodatnim, posebnim sporazumom u smislu članka 3. stavka 1. Krovnog sporazuma kojim se u obzir uzimaju jedinstveni zahtjevi u pogledu prijenosa elektroničkih dokaza izravno od strane pružateljâ usluga, a ne među tijelima. Ako nema takvog posebnog sporazuma o prijenosu, takvi se prijenosi mogu odvijati u skladu s Protokolom te se u tom slučaju primjenjuje članak 14. stavak 1.a u vezi s člankom 14. stavcima od 2. do 15. Protokola.”.

            Države članice osiguravaju da primjenjuju članak 14. stavak 1.c Protokola samo ako je Europska komisija donijela odluku o primjerenosti u skladu s člankom 45. Uredbe (EU) 2016/679 Europskog parlamenta i Vijeća (3) ili člankom 36. Direktive (EU) 2016/680 Europskog parlamenta i Vijeća (4) za dotičnu treću zemlju koja obuhvaća dotične prijenose podataka, ili na temelju drugog dogovora kojim se osiguravaju odgovarajuće mjere za zaštitu podataka u skladu s člankom 46. stavkom 2. točkom (a) Uredbe (EU) 2016/679 ili člankom 37. stavkom 1. točkom (a) Direktive (EU) 2016/680.

               (1)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).

               (2)  SL L 336, 10.12.2016., str. 3.

               (3)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka) (SL L 119, 4.5.2016., str. 1.).

               (4)  Direktiva (EU) 2016/680 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka od strane nadležnih tijela u svrhe sprečavanja, istrage, otkrivanja ili progona kaznenih djela ili izvršavanja kaznenih sankcija i o slobodnom kretanju takvih podataka te o stavljanju izvan snage Okvirne odluke Vijeća 2008/977/PUP (SL L 119, 4.5.2016., str. 89.).


Odluka Komisije od 19/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10679 - TELEFONICA / PONTEGADEA / TELXIUS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 26/11/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10139 - DESFA / COPELOUZOU / DEPA / GASLOG / BTG / GASTRADE) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 27/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10218 - GAUSELMANN / GREENTUBE / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na njemačkom jeziku)


Odluka Komisije od 25/04/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10689 - OCP GROUP / KOCH INDUSTRIES / JORF FERTILIZER COMPANY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Političkog i sigurnosnog odbora (ZVSP) 2022/744 od 10. svibnja 2022. o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM UKRAINE/1/2022)

text:
                  16.5.2022

                  HR

                  Službeni list Europske unije

                  L 137/82

         ODLUKA POLITIČKOG I SIGURNOSNOG ODBORA (ZVSP) 2022/744
         od 10. svibnja 2022.
         o produljenju mandata voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM UKRAINE/1/2022)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (1), a posebno njezin članak 7. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju Odluke 2014/486/ZVSP Politički i sigurnosni odbor (PSO) ovlašten je, u skladu s člankom 38. Ugovora, za donošenje odgovarajućih odluka u svrhu izvršavanja političkog nadzora nad savjetodavnom misijom Europske unije za reformu sektora civilne sigurnosti u Ukrajini (EUAM Ukraine) i njezina strateškog usmjeravanja, uključujući odluku o imenovanju voditelja misije.

                     (2)

                     PSO je 4. lipnja 2019. donio Odluku (ZVSP) 2019/992 (2) o imenovanju g. Anttija HARTIKAINENA voditeljem misije za razdoblje od 1. srpnja 2019. do 30. lipnja 2020.

                     (3)

                     Vijeće je 8. lipnja 2020. donijelo Odluku (ZVSP) 2020/754 (3) o produljenju mandata g. Anttija HARTIKAINENA kao voditelja misije do 31. svibnja 2021.

                     (4)

                     Vijeće je 20. svibnja 2021. donijelo Odluku (ZVSP) 2021/813 (4) o produljenju mandata misije EUAM Ukraine do 31. svibnja 2024.

                     (5)

                     Vijeće je 20. svibnja 2021. donijelo Odluku (ZVSP) 2021/868 (5) o produljenju mandata g. Anttija HARTIKAINENA kao voditelja misije do 31. svibnja 2022.

                     (6)

                     Visoki predstavnik Unije za vanjske poslove i sigurnosnu politiku predložio je produljenje mandata g. Anttija HARTIKAINENA kao voditelja misije EUAM Ukraine od 1. lipnja 2022. do 31. svibnja 2023.,

               DONIO JE OVU ODLUKU:

            Članak 1.
            Mandat g. Anttija HARTIKAINENA kao voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) produljuje se do 31. svibnja 2023.

            Članak 2.
            Ova Odluka stupa na snagu na dan donošenja.
            Primjenjuje se od 1. lipnja 2022.

            Sastavljeno u Bruxellesu 10. svibnja 2022.

                  Za Politički i sigurnosni odbor

                  Predsjednica

               D. PRONK

            (1)  SL L 217, 23.7.2014., str. 42.

            (2)  Odluka Političkog i sigurnosnog odbora (ZVSP) 2019/992 od 4. lipnja 2019. o imenovanju voditelja savjetodavne misije Europske unije za reformu sektora civilne sigurnosti u Ukrajini (EUAM Ukraine) (EUAM Ukraine/1/2019) (SL L 160, 18.6.2019., str. 24.).

            (3)  Odluka Vijeća (ZVSP) 2020/754 od 8. lipnja 2020. o produljenju mandata voditelja savjetodavne misije Europske unije (EUAM Ukraine) (SL L 179I, 9.6.2020., str. 1.).

            (4)  Odluka Vijeća (ZVSP) 2021/813 od 20. svibnja 2021. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 180, 21.5.2021., str. 149.).

            (5)  Odluka Političkog i sigurnosnog odbora (ZVSP) 2021/868 od 20. svibnja 2021. o produljenju mandata voditelja savjetodavne misije Europske unije (EUAM Ukraine) (EUAM UKRAINE/1/2021) (SL L 191, 31.5.2021., str. 2.).


title: Odluka Političkog i sigurnosnog odbora (ZVSP) 2022/734 od 10. svibnja 2022. o produljenju mandata voditelja Misije Europske unije za uspostavu vladavine prava u Kosovu (Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.) (EULEX KOSOVO) (EULEX KOSOVO/1/2022)

text:
                  13.5.2022

                  HR

                  Službeni list Europske unije

                  L 136/104

         ODLUKA POLITIČKOG I SIGURNOSNOG ODBORA (ZVSP) 2022/734
         od 10. svibnja 2022.
         o produljenju mandata voditelja Misije Europske unije za uspostavu vladavine prava u Kosovu (*1) (EULEX KOSOVO) (EULEX KOSOVO/1/2022)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Zajedničku akciju Vijeća 2008/124/ZVSP od 4. veljače 2008. o Misiji Europske unije za uspostavu vladavine prava u Kosovu (EULEX KOSOVO) (1), a posebno njezin članak 12. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju članka 12. stavka 2. Zajedničke akcije 2008/124/ZVSP Politički i sigurnosni odbor (PSO) ovlašten je, u skladu s člankom 38. Ugovora, za donošenje odgovarajućih odluka u svrhu obavljanja političkog nadzora nad Misijom Europske unije za uspostavu vladavine prava u Kosovu (EULEX KOSOVO) i njezina strateškog usmjeravanja, uključujući odluku o imenovanju voditelja misije.

                     (2)

                     PSO je 28. studenoga 2019. donio Odluku (ZVSP) 2019/1991 (2) o imenovanju g. Lars-Gunnara WIGEMARKA voditeljem misije EULEX KOSOVO za razdoblje od 1. prosinca 2019. do 14. lipnja 2020.

                     (3)

                     Vijeće je 3. lipnja 2021. donijelo Odluku (ZVSP) 2021/904 (3) o izmjeni Zajedničke akcije 2008/124/ZVSP i produljenju mandata misije EULEX KOSOVO do 14. lipnja 2023.

                     (4)

                     PSO je 10. lipnja 2021. donio Odluku (ZVSP) 2021/959 (4) o produljenju mandata g. Lars-Gunnara WIGEMARKA kao voditelja misije EULEX KOSOVO do 14. lipnja 2022.

                     (5)

                     Visoki predstavnik Unije za vanjske poslove i sigurnosnu politiku predložio je produljenje mandata g. Lars-Gunnara WIGEMARKA kao voditelja misije EULEX KOSOVO za razdoblje od 15. lipnja 2022. do 14. lipnja 2023.,

               DONIO JE OVU ODLUKU:

            Članak 1.
            Mandat g. Lars-Gunnara WIGEMARKA kao voditelja Misije Europske unije za uspostavu vladavine prava u Kosovu (EULEX KOSOVO) produljuje se za razdoblje od 15. lipnja 2022. do 14. lipnja 2023.

            Članak 2.
            Ova Odluka stupa na snagu na dan donošenja.
            Primjenjuje se od 15. lipnja 2022.

            Sastavljeno u Bruxellesu 10. svibnja 2022.

                  Za Politički i sigurnosni odbor

                  Predsjednica

               D. PRONK

            (*1)  Ovim se nazivom ne dovode u pitanje stajališta o statusu te je on u skladu s RVSUN-om 1244 (1999) i mišljenjem Međunarodnog suda o proglašenju neovisnosti Kosova.

            (1)  SL L 42, 16.2.2008., str. 92.

            (2)  Odluka Političkog i sigurnosnog odbora (ZVSP) 2019/1991 od 28. studenoga 2019. o imenovanju voditelja Misije Europske unije za uspostavu vladavine prava u Kosovu (EULEX KOSOVO) (EULEX KOSOVO/2/2019) (SL L 308, 29.11.2019., str. 105.).

            (3)  Odluka Vijeća (ZVSP) 2021/904 od 3. lipnja 2021. o izmjeni Zajedničke akcije 2008/124/ZVSP o Misiji Europske unije za uspostavu vladavine prava u Kosovu (EULEX KOSOVO) (SL L 197, 4.6.2021., str. 114.).

            (4)  Odluka Političkog i sigurnosnog odbora (ZVSP) 2021/959 od 10. lipnja 2021. o produljenju mandata voditelja Misije Europske unije za uspostavu vladavine prava u Kosovu (EULEX KOSOVO) (EULEX KOSOVO/1/2021) (SL L 212, 15.6.2021., str. 1.).


title: Odluka Vijeća (ZVSP) 2022/735 od 12. svibnja 2022. o izmjeni Odluke (ZVSP) 2021/1200 kako bi se na raniji datum pomaknuli istek mandata trenutačnog predsjedatelja Vojnog odbora Europske unije i imenovanje sljedećeg predsjedatelja Vojnog odbora Europske unije

text:
                  13.5.2022

                  HR

                  Službeni list Europske unije

                  L 136/106

         ODLUKA VIJEĆA (ZVSP) 2022/735
         od 12. svibnja 2022.
         o izmjeni Odluke (ZVSP) 2021/1200 kako bi se na raniji datum pomaknuli istek mandata trenutačnog predsjedatelja Vojnog odbora Europske unije i imenovanje sljedećeg predsjedatelja Vojnog odbora Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240.,
         uzimajući u obzir Odluku Vijeća 2001/79/ZVSP od 22. siječnja 2001. o osnivanju Vojnog odbora Europske unije (1), a posebno njezin članak 3.,
         budući da:

                     (1)

                     Na temelju članka 3. stavka 1. Odluke 2001/79/ZVSP predsjedatelja Vojnog odbora Europske unije („Vojni odbor”) imenuje Vijeće na preporuku Vojnog odbora koji se sastaje na razini načelnikâ stožera. U skladu s člankom 3. stavkom 2. te odluke mandat predsjedatelja Vojnog odbora iznosi tri godine, osim ako Vijeće odluči drukčije.

                     (2)

                     Odlukom (ZVSP) 2018/297 (2) Vijeće je imenovalo generala Claudija GRAZIANA predsjedateljem Vojnog odbora na razdoblje od tri i pol godine od 6. studenoga 2018. Odlukom (ZVSP) 2021/1200 (3) Vijeće je produljilo mandat generala Claudija GRAZIANA kao predsjedatelja Vojnog odbora do 31. svibnja 2022.

                     (3)

                     Na sastanku 19. svibnja 2021. Vojni odbor koji se sastao na razini načelnikâ stožera preporučio je da se generala Roberta BRIEGERA imenuje predsjedateljem Vojnog odbora kako bi preuzeo dužnost od generala Claudija GRAZIANA, na razdoblje od tri godine.

                     (4)

                     Odlukom (ZVSP) 2021/1200 Vijeće je imenovalo generala Roberta BRIEGERA predsjedateljem Vojnog odbora od 1. lipnja 2022. do 31. svibnja 2025.

                     (5)

                     General Claudio GRAZIANO 25. travnja 2022. obavijestio je Coreper da 15. svibnja 2022. mora prestati obavljati dužnosti predsjedatelja Vojnog odbora Europske unije.

                     (6)

                     Stoga bi istek mandata generala Claudija GRAZIANA kao predsjedatelja Vojnog odbora trebalo pomaknuti unaprijed na 15. svibnja 2022. te bi imenovanje generala Roberta BRIEGERA predsjedateljem Vojnog odbora trebalo pomaknuti unaprijed na 16. svibnja 2022.

                     (7)

                     Odluku (ZVSP) 2021/1200 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Odluka (ZVSP) 2021/1200 mijenja se kako slijedi:

                        1.

                        članak 1. zamjenjuje se sljedećim:

                           „Članak 1.
                           Mandat generala Claudija GRAZIANA kao predsjedatelja Vojnog odbora Europske unije produljuje se do 15. svibnja 2022.”;

                        2.

                        članak 2. zamjenjuje se sljedećim:

                           „Članak 2.
                           General Robert BRIEGER imenuje se predsjedateljem Vojnog odbora Europske unije od 16. svibnja 2022. do 31. svibnja 2025.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 12. svibnja 2022.

                  Za Vijeće

                  Predsjednik

               J.-Y. LE DRIAN

            (1)  SL L 27, 30.1.2001., str. 4.

            (2)  Odluka Vijeća (ZVSP) 2018/297 od 20. veljače 2018. o imenovanju predsjedatelja Vojnog odbora Europske unije (SL L 56, 28.2.2018., str. 33.).

            (3)  Odluka Vijeća (ZVSP) 2021/1200 od 19. srpnja 2021. o produljenju mandata predsjedatelja Vojnog odbora Europske unije i imenovanju sljedećeg predsjedatelja Vojnog odbora Europske unije (SL L 259, 21.7.2021., str. 6.).


Odluka Komisije od 11/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10674 - INTERPARKING SERVIZI / OSR / PARKING LOT JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 11/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10661 - BAIN CAPITAL / INETUM) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/12/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10343 - DISCOVERY / WARNER MEDIA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 09/02/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10564 - APOLLO / MISSGUIDED) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 11/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10682 - VALEO / VSEA) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 11/05/2022 u kojoj se određuje koncentracija kompatibilna sa zajedničkim tržištem (Predmet br. COMP/M.10571 - HSBC SINGAPORE / TEMASEK / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)